America neBritain Dzinoti VaMugabe Ngavaomeserwe
Asi VaMugabe vanoti havasi kusiya chigaro nekuti Britain neAmerica hadzisi kuvafarira
Hondo yemashoko pakati peAmerica neBritain iri kuenderera mberi. NeChipiri mutungamiri wenyika, VaRobert Mugabe, vakataura kumarinda eHeroes Acre kuti America neBritain hadzifanire kuti hadzitsigire hurumende yemubatanidzwa nekuti izvi zviri kuvanhu veZimbabwe. VaMugabe vainge vachitaura pakuvigwa kwaRetired Major Gordon Sibanda. Gurukota rezvekudyidzana nedzimwe nyika muAmerica, Muzvare Condolleeza Rice, vanoti hurumende yavo iri kuzoshanda nedzimwe nyika muAfrica nekunze pakuomesera VaMugabe. Switzerland yazivisa kuti iri kutemera zvirango vanhu gumi nemumwe vanodyidzana naVaMugabe. America inoti haichatsigire hurumende yemubatanidzwa inenge iina VaMugabe mukati. Ukuwo hurumende yeBritain, inoti hapana chinobuda muhurumende itsva, kana VaMugabe vachinge vari pachigaro. Britain inotiwo kuti zvinhu zvishanduke muZimbabwe, VaMugabe vanofanirwa kusiya basa, sezvo vari ivo vari kuvhiringa hurongwa hwebudiriro munyika iyi. VaJoramu Gumbo ndivo Chief whip veZanu-PF mudare reparamende. VaGumbo vaudza Blessing Zulu weStudio 7 kuti zviri kutaurwa neAmerica neBritain kuzvidza nyika dzemuAfrica dziri kuyedza kugadzirisa dambudziko reZimbabwe. Mutauriri wemutungamiri weMDC, VaMorgan Tsvangirai, VaGeorge Sibotshiwe, vanoti VaMugabe havana chido chekuti nhaurirano dzienderere mberi. Vanoongorora nyaya dzezve matongerwo enyika, VaGlen Mpani, vanotiwo zvave kuZimbabwe kufuka kana kuwarira nekuti nyika dzekunze hadzina zvimwe zvadzichaita. Dzimwe Nhau Kubva kuStudio7...